REGOLAMENT TAL-KUMMISSJONI (KE) Nru 1040/2007
ta’ l-10 ta’ Settembru 2007
li japprova emendi minuri lill-ispeċifikazzjonijiet ta’ denominazzjoni elenkata fir-reġistru tad-denominazzjonijiet protetti ta’ oriġini u ta’ l-indikazzjonijiet ġeografiċi protetti
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 510/2006 ta’ l-20 ta’ Marzu 2006 dwar il-protezzjoni ta’ l-indikazzjonijiet ġeografiċi u tad-denominazzjonijiet ta’ l-oriġini tal-prodotti agrikoli u l-prodotti ta’ l-ikel (1), u b’mod partikolari t-tieni sentenza ta’ l-Artikolu 9(2) tiegħu,
Billi:
(1)
Skond l-ewwel subparagrafu ta’ Artikolu 9(1) tar-Regolament (KE) Nru 510/2006 u fid-dawl ta’ l-Artikolu 17(2) ta’ l-istess Regolament, il-Kummissjoni eżaminat it-talba ta’ Franza biex jiġu approvati emendi lill-ispeċifikazzjonijiet tad-denominazzjoni protetta ta’ oriġini “Melon du Quercy”, irreġistrata bir-Regolament tal-Kummissjoni (KE) Nru 1165/2004 (2).
(2)
L-għan ta’ din it-talba huwa li temenda l-ispeċifikazzjonijiet li jirrigwardaw l-ismijiet tal-komuni inklużi fiż-żona ġeografika tal-“Melon du Quercy”, peress li ħames komuni tħallew barra bi żball mil-lista meta l-ismijiet tal-cantons [distretti awtonomi] u l-komuni ġew traskritti mill-mappa.
(3)
Il-Kummissjoni eżaminat l-emenda kkonċernata u kkonkludiet li hija ġġustifikata. Billi din hija emenda minuri skond l-Artikolu 9 tar-Regolament (KE) Nru 510/2006, il-Kummissjoni tista’ tapprovaha mingħajr rikors għall-proċedura stipulata fl-Artikoli 5, 6 u 7 ta’ l-istess Regolament,
ADOTTAT DAN IR-REGOLAMENT:
Artikolu 1
L-ispeċifikazzjonijiet ta’ l-indikazzjoni ġeografika protetta “Melon du Quercy” huma b’dan emendati skond l-Anness I ta’ dan ir-Regolament.
Artikolu 2
Sintesi ta’ l-elementi ewlenin ta’ l-ispeċifikazzjonijiet tinsab fl-Anness II ta’ dan ir-Regolament.
Artikolu 3
Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 10 ta’ Settembru 2007.